Din il-gazzetta tinsab infurmata li għada se tkun qed titnieda l-iskema tal-iskills card (CISC) għal dawk li jaħdmu fl-industrija tal-kostruzzjoni, hekk kif ġie fi tmiemu perjodu ta' konsultazzjoni. Din is-sistema innovattiva għal pajjiżna saret permezz tal-Kunsill Konsultattiv għall-Industrija tal-Bini (BICC) bl-għan ewlieni li ttejjeb u ssostni l-aqwa livell f'din l-industrija. F'Malta ilna għaddejjin minn żmien fejn inħass nuqqas ta' ħaddiema tas-sengħa kwalifikati, għalhekk is-CISC se tkun mezz biex jogħlew l-istandards tal-industrija, jitjiebu l-prattiki kemm fis-saħħa u s-sigurtà u kemm fil-kundizzjonijiet tal-impjieg. L-iskills card se tkun obbligatorja għal kull kuntratt pubbliku CISC se tkun l-iskema li tirrikonoxxi r-reġistrazzjoni tal-ħaddiema fi ħdan l-industrija tal-kostruzzjoni kollha kemm hi. Wara perijodu ta' tranżizzjoni ta' ħames snin, is-CISC se ssir obbligatorja għal kull kuntratt ta' xogħol pubbliku. Il-ħaddiema kkonċernati se jkunu mitluba li jġeddu regolarment (kull ħames snin) l-iskills card tagħhom, wara li jkunu temmew b'suċċess taħriġ dwar is-saħħa u s-sigurtà fuq il-post tax-xogħol. L-ewwel nies ta' snajja' li se jiddaħħlu f'din l-iskema huma l-plumbers, l-assistenti tal-electricians, id-decorators (tibjid, tikħil u xogħol bil-ġibsum), u dawk li jqiegħdu l-madum. Minn dejjem kienet tinħass il-ħtieġa li l-ħaddiema fl-industrija tal-kostruzzjoni jingħataw għarfien formali tal-ħiliet li jkunu akkwistaw b'ħidmiethom matul is-snin bis-saħħa ta' apprentistat mal-kuntratturi. Dan l-għan intlaħaq proprju permezz tas-sistema tal-iskills card. Kelliem għall-Ministeru tad-Djalogu Soċjali, Affarijiet tal-Konsumatur u Libertajiet Ċivili sostna li s-CISC mistennija tnaqqas sew in-numru ta' inċidenti li huma assoċjati mal-industrija tal-kostruzzjoni. Se tgħin ukoll biex trażżan il-kompetizzjoni inġusta, u tagħti lill-konsumatur iċ-ċertezza li qed jingħata l-aqwa servizz minn ħaddiema ta' ħila. Għan ieħor hu li tinċentiva lill-ħaddiema f'din l-industrija li jibqgħu jżommu ruħhom aġġornati, jimmodernizzaw u jiżviluppaw is-servizz li jagħtu biex b'hekk jiffaċċjaw l-isfidi tal-futur. Dawk li għandhom f'idejhom is-CISC se jkollhom il-ħiliet tagħhom fis-snajja' rikonoxxuti fil-pajjiżi tal-Unjoni Ewropea. Apparti minn dan kollu, l-iskills card toħroġ level playing field mal-ħaddiema kollha billi telimina l-prattiki abbużivi li jsiru minn xi ħaddiema. Il-vantaġġi: • Il-ħaddiema se jkollhom rikonoxximent formali tal- ħiliet tagħhom; • Jitnaqqsu l-inċidenti kkawżati minn nuqqas ta' għarfien b'rabta mas-saħħa u s-sigurtà; • Se titrażżan il-kompetizzjoni inġusta minn dawk li jidħlu fis-suq mingħajr is-sengħa; • Il-konsumatur ikollu ċertezza li qed jingaġġa ħaddiem tas-sengħa. Is-sehem ta' kull entità: • L-ETC se tkun qed tiċċertifika l-ħiliet tal-ħaddiema li mhumiex jew m'għandhomx ċertifikati x'juru; • L-NCFHE issettjat l-istandards tal-kapaċitajiet tal- ħaddiema; • Il-BRO se tkun qiegħda tinforza l-iskills cards; • L-OHSA fasslet pjan li kull ħaddiem se jkun qiegħed jiċċertifika ruħu fejn tidħol saħħa u sigurtà; • Il-kunsilli lokali se jassistu billi joffru konvenjenza għall-ġbir tal-applikazzjonijiet għall-iskills card.